贈詩僧保暹師
作者：釋智圓
朝代：宋

paragraphs: 天文懸日月，地文麗山川。
人文粲六經，四術詩其先。
仲尼既云刪，炳然列風雅。
厥旨幽且微，受之唯子夏。
邈矣千百年，時有知詩者。
卓爾保暹師，生于宋天下。
內明卜商道，外減騷人價。
鑿彼淳粹源，清辭競流瀉。
放意尚幽遠，立言忌妖蟲。
旨哉天目集，四海爭傳寫。
上以裨王化，下以正人倫。
驅邪俾歸正，驅澆使還淳。
天未喪斯文，清風千古振。